Bekendtgørelse for Grønland om samhandel og eksport af fødevarer og fødevarekontaktmaterialer

I medfør af § 49, stk. 2, § 57, § 60 stk. 2, og § 69, stk. 3 og stk. 4, i anordning nr. 523 af 8. juni 2004 om ikrafttræden for Grønland af lov om fødevarer og § 20, § 40, og § 41, stk. 2 i anordning nr. 524 af 8. juni 2004 om ikrafttræden for Grønland af lov om sygdomme og infektioner hos dyr, fastsættes efter bemyndigelse i henhold til § … stk. …, i bekendtgørelse om Fødevarestyrelsens og Grønlands Selvstyres opgaver og beføjelser i Grønland på den del af fødevare-, foder- og veterinærområdet, der administreres af ministeren for fødevarer, landbrug og fiskeri:

**Kapitel 1**

*Område og definitioner*

**§ 1.** Denne bekendtgørelse regulerer udførsel af:

1. Fødevarer i form af samhandel og eksport fra Grønland.
2. Fødevarekontaktmaterialer i form af eksport fra Grønland

*Stk. 2.* Bekendtgørelsen finder ikke anvendelse for grønlandske virksomheder der udelukkende omsætter deres produktion på det grønlandske hjemmemarked.

**§ 2.** I denne bekendtgørelse forstås ved:

* 1. Eksport: Udførsel af fødevarer og fødevarekontaktmaterialer fra Grønland til tredjelande.
	2. Samhandel: Udførsel af samhandelsprodukter fra Grønland til EU-samhandelsområdet.
	3. Fødevarer: Alle stoffer eller produkter, som, uanset om de er uforarbejdede eller helt eller delvis forarbejdede, er bestemt til eller med rimelighed må antages at skulle indtages af mennesker
	4. Fødevarekontaktmaterialer: Materialer og genstande, herunder aktive og intelligente materialer og genstande bestemt til kontakt med fødevarer
	5. Eksportvirksomhed:
		1. For fødevarer: Virksomheder eller personer, der som en del af sine aktiviteter eksporterer, samhandler, disponerer over, fremstiller, opbevarer, eller på anden måde håndterer fødevarer, der på et tidspunkt skal samhandles eller eksporteres eller indgå i fødevarer, der skal samhandles eller eksporteres fra Grønland.
		2. For fødevarekontaktmaterialer: Virksomheder eller personer, der som en del af sine aktiviteter eksporterer fødevarekontaktmaterialer fra Grønland.
	6. Tredjeland: Lande uden for EU-samhandelsområdet.
	7. Særligt tredjeland: Tredjeland eller EU-samhandelsområdet, hvor den kompetente myndigheder, stiller krav om særlig godkendelse af grønlandske virksomheder, som en forudsætning for eksport af produkter til landet.
	8. EU-Samhandelsområdet: EU-samhandelsområdet består af EU-medlemsstaterne, Norge, Island, Lichtenstein, Schweiz, og Andorra. Grønland og Færøerne er del af EU- samhandelsområdet for samhandelsprodukter. Ceuta og Melilla i Spanien samt oversøiske territorier og departementer i Frankrig er ikke med i EU-samhandelsområdet.
	9. Samhandelsprodukter: Fødevarer af fiskevarer, levende toskallede bløddyr, pighuder, sækdyr og havsnegle.

Side **1** af **5**

* 1. Tredjelandslisten: Listen på Fødevarestyrelsens hjemmeside over grønlandske virksomheder godkendt til eksport af produkter til et særligt tredjeland.
	2. TRACES: EU Kommissionens Trade Control and Expert System offentliggjort på EU Kommissionen hjemmeside, hvor bl.a. EU-listen og gældende versioner af EU- forhandlede certifikater er tilgængelige.
	3. EU-listen: EU kommissionens liste over grønlandske virksomheder godkendt til eksport af fødevarer, som ikke er samhandelsprodukter, til EU.
	4. Sending: En mængde af produkter omfattet af samme officielle certifikat, officielle attestering eller ethvert andet dokument, som befordres med samme transportmiddel, kommer fra samme område og er af samme type, klasse eller betegnelse.
	5. Certifikat: Officiel myndighedserklæring (papir eller elektronisk) udstedt af Fødevarestyrelsen i forbindelse med eksport eller samhandel, hvori Fødevarestyrelsen over for myndighederne i modtagerlandet garanterer for, at sendingen overholder de krav, der fremgår af certifikatet.
	6. Gældende versioner af certifikater: De certifikater, i det format, som er offentliggjort på Fødevarestyrelsens hjemmeside eller i IMSOC TRACES.
	7. Ledsagedokument: Dokumenter, der skal ledsage certifikatet i henhold til krav angivet i certifikatet, vejledning til certifikatet eller oplysninger i øvrigt på Fødevarestyrelsens hjemmeside.
	8. Indenrigserklæring: Erklæring om fødevarers opfyldelse af tredjelandskrav udstedt af en eksportvirksomhed i Grønland over for en anden eksportvirksomhed i Grønland eller Danmark og bekræftet af Fødevarestyrelsen.
	9. Fødevarestyrelsen: Den kompetente myndighed i Grønland på veterinær- og fødevareområdet.

**Kapitel 2**

*Generelle bestemmelser*

**§ 3.** Samhandel eller eksport af fødevarer eller fødevarekontaktmaterialer må kun ske fra en eksportvirksomhed, der er autoriseret eller registreret i overensstemmelse med reglerne i bekendtgørelse for Grønland om fødevarevirksomheder.

**§. 4.** Eksportvirksomheder skal dokumentere, at en animalsk fødevare, der ønskes samhandlet eller eksporteret, stammer fra et dyr, der er blevet fodret i overensstemmelse med foderreglerne i modtagerlandet.

*Stk 2.* Stk 1 finder ikke anvendelse for fødevarer, der stammer fra vildtfangede dyr.

**§ 5.** Eksportvirksomheder er ansvarlige for deres samhandel eller eksport af fødevarer eller fødevarekontaktmaterialer til EU-samhandelsområdet eller tredjelande og skal overholde betingelserne for samhandel eller eksport til det pågældende land, herunder betingelser som fremgår af denne bekendtgørelse, gældende versioner af certifikater samt øvrige betingelser offentliggjort på Fødevarestyrelsens hjemmeside eller i TRACES.

*Stk. 2*. Forelæggelse for Fødevarestyrelsen af et certifikat og eventuelle ledsagedokumenter med henblik på eksport eller samhandel betragtes som en anmodning om udstedelse af certifikat til eksport eller samhandel af sendingen.

*Stk. 3*. Eksportvirksomheder må kun forelægge gældende versioner af certifikater for Fødevarestyrelsen til underskrift.

*Stk. 4*. Den eksportvirksomhed, der forelægger et certifikat for Fødevarestyrelsen til underskrift, er ansvarlig for, at det er den gældende version fra Fødevarestyrelsens certifikatdatabase, der forelægges, samt at de oplysninger, der fremgår af certifikatet og eventuelle ledsagedokumenter, er i overensstemmelse med de faktiske forhold.

*Stk. 5*. Eksportvirksomheder skal sikre, at de betingelser og oplysninger anført i de i stk. 2 nævnte dokumenter samt i indenrigserklæringer, der forelægges Fødevarestyrelsen, er overholdt henholdsvis korrekte.

*Stk. 6*. Hvis EU eller Fødevarestyrelsen med de kompetente myndigheder i et tredjeland har aftalt betingelser for eksport i et certifikat, og disse certifikater er offentliggjort på Fødevarestyrelsens hjemmeside herunder Fødevarestyrelsens certifikatdatabase eller i TRACES, må produkter omfattet af disse certifikater kun eksporteres med anvendelse heraf. Dette gælder også for de certifikater, hvori der alene er fastsat tredjelandslandes ensidigt fremsatte krav.

*Stk. 7*. Fødevarestyrelsen kan fravige kravet i stk. 6, hvis eksportvirksomheden fremlægger dokumentation fra den kompetente myndighed i modtagerlandet for, at fødevaren eller fødevarekontaktmaterialet tillades indført på andre vilkår.

*Stk. 8*. Såfremt en virksomhed har afsendt fødevarer eller fødevarekontaktmaterialer, som viser sig ikke at være i overensstemmelse med et udstedt certifikat, ledsagedokument eller indenrigserklæring, skal virksomheden straks underrette Fødevarestyrelsen herom.

*Stk. 9*. Eksport af fødevarer, der ikke overholder de relevante krav i fødevarelovgivningen, kan foretages, hvis eksportvirksomheden over for Fødevarestyrelsen dokumenterer, at fødevaren eksporteres i overensstemmelse med gældende regler i modtagerlandet eller efter udtrykkelig godkendelse fra den kompetente myndighed i modtagerlandet, der er blevet fuldt informeret om de årsager og omstændigheder der gjorde, at den pågældende fødevare ikke overholder de gældende regler.

*Stk 10*. Fødevarer eller fødevarekontaktmaterialer der er vurderet farlige af Fødevarestyrelsen kan ikke eksporteres.

**§ 6.** Eksportvirksomheder skal sikre tilstrækkelig adskillelse mellem produkter til tredjelande og andre produkter, hvis tredjelandet stiller betingelser herom.

*Stk. 2.* Adskillelse efter stk. 1 skal i nødvendigt omfang omfatte hele processen fra fangst, slagtning, høstning eller modtagelse af råvarer til afsendelse af produktet.

**Kapitel 3**

*Eksport af ikke-samhandelsprodukter til EU*

**§ 7.** Fødevarer, eksklusiv samhandelsprodukter, må alene eksporteres til EU, hvis de er fremstillet, forarbejdet og afsendt fra en grønlandsk eksportvirksomhed, som er opført på EU-listen, i henhold

til bekendtgørelse for Grønland om særlige bestemmelser for tilrettelæggelsen af den offentlige kontrol med animalske produkter til konsum.

*Stk. 2.* Følgende fødevareeksportvirksomheder skal ikke opføres på EU-listen:

1. Virksomheder, som udelukkende udfører primærproduktion.
2. Virksomheder, som udelukkende udfører transport.
3. Virksomheder, der udelukkende foretager opbevaring af animalske produkter, som ikke kræver temperaturregulerende oplagringsforhold.

*Stk 3.* Eksport til EU fra de i stk. 2, nr. 1 nævnte virksomheder må dog kun ske efter forudgående tilladelse fra Fødevarestyrelsen jf. bekendtgørelse for Grønland om fødevarevirksomheder.

**Kapitel 4**

*Eksport til særlige tredjelande*

**§ 8.** Eksport af fødevarer til et særligt tredjeland må først ske, når virksomheden har modtaget meddelelse fra Fødevarestyrelsen om godkendelse og er opført på tredjelandslisten.

*Stk. 2.* Fødevarestyrelsen meddeler godkendelse til eksport til et særligt tredjeland eventuelt med angivelse af særlige vilkår til eksportvirksomheden.

*Stk. 3.* Angivelse af de særlige tredjelande, og fremgangsmåden ved anmodning om godkendelse til eksport til særlige tredjelande samt ved ændringer i disse godkendelser, fremgår af oplysninger på Fødevarestyrelsens hjemmeside.

*Stk. 4.* Eksport til et særligt tredjeland må alene omfatte fødevarer, der er fremstillet eller opbevaret efter det tidspunkt, hvor virksomheden blev opført på tredjelandslisten. Krav om opførelse af eksportvirksomheder på listen omfatter hele fremstillings- og opbevaringsforløbet, jf. dog undtagelserne, som fremgår på Fødevarestyrelsens hjemmeside.

**§ 9.** Fødevarestyrelsen kan fravige kravene i § 8, hvis virksomheden kan dokumentere, at myndighederne i tredjelandet tillader fødevaren indført i landet, uden at virksomheden skal opfylde

§ 8, stk. 1 og stk. 4.

**§ 10.** Fødevarestyrelsen kan tilbagekalde eller suspendere godkendelse til eksport til tredjelandet, hvis virksomheden ikke overholder betingelserne for eksport til landet, eller hvis virksomheden ikke længere ønsker at være godkendt til eksport til det pågældende tredjeland.

**Kapitel 5**

*Eksportvirksomhedens egenkontrol*

**§ 11.** Eksportvirksomheder skal foretage egenkontrol med det formål at sikre og dokumentere overholdelse af relevante betingelser, som fremgår af §§ 4-9.

*Stk. 2* Egenkontrolprocedurer efter stk. 1 skal være skriftlige.

**Kapitel 6**

*Straf og ikrafttræden*

**§ 12**. Medmindre højere straf er forskyldt efter anden lovgivning, straffes med bøde den, der

1) Overtræder § 3, § 4, § 5, stk. 1, stk. 3-6 og stk. 8-9, § 6, stk.1, § 7, stk 1, § 8, stk. 1 og stk. 4, § 11, eller

2) tilsidesætter vilkår fastsat i medfør af § 8, stk. 2.

*stk. 2.* For overtrædelser, der begås af selskaber m.v. (juridiske personer) kan der pålægges selskabet som sådant bødeansvar.

**§ 13.** Bekendtgørelsen træder i kraft den ……2022.